Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση οδηγίας του Συμβουλίου για την τροποποίηση των οδηγιών 66/401/EOK περί εμπορίας σπόρων προς σπορά κτηνοτροφικών φυτών, 66/402/EOK περί εμπορίας σπόρων δημητριακών προς σπορά, 68/193/EOK περί εμπορίας υλικών αγενούς πολλαπλασιασμού της αμπέλου, 92/33/EOK για την εμπορία φυτωρίων και πολλαπλασιαστικού υλικού κηπευτικών, εκτός των σπόρων προς σπορά, 92/34/EOK για την εμπορία του πολλαπλασιαστικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων, 98/56/ΕΚ για την εμπορία πολλαπλασιαστικού υλικού καλλωπιστικών φυτών, 2002/54/ΕΚ περί εμπορίας σπόρων τεύτλων προς σπορά, 2002/55/ΕΚ περί εμπορίας σπόρων προς σπορά κηπευτικών, 2002/56/ΕΚ περί εμπορίας σπόρων γεωμήλων προς φύτευση και 2002/57/ΕΚ περί εμπορίας των σπόρων προς σπορά των ελαιούχων και κλωστικών φυτών όσον αφορά τις κοινοτικές συγκριτικές δοκιμές"

(COM(2002) 523 τελικό - 2002/0232 (CNS))

(2003/C 85/13)

Στις 9 Οκτωβρίου 2002, και σύμφωνα με το άρθρο 37 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το ειδικευμένο τμήμα "Γεωργία, ανάπτυξη της υπαίθρου, περιβάλλον", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 14 Νοεμβρίου 2002 με βάση εισηγητική έκθεση του κ. Bedoni.

Κατά την 395η σύνοδο ολομέλειας της 11ης και 12ης Δεκεμβρίου 2002, (συνεδρίαση της 11ης Δεκεμβρίου), η Ευρωπαϊκή Οικονομική και Κοινωνική Επιτροπή, υιοθέτησε με 92 ψήφους υπέρ και 4 αποχές την ακόλουθη γνωμοδότηση.

1. Κύρια σημεία της πρότασης της Επιτροπής

1.1. Τα τελευταία εικοσιπέντε χρόνια έχουν διενεργηθεί κοινοτικές συγκριτικές δοκιμές βασικών γεωργικών προϊόντων όπως τα σιτηρά, τα γεώμηλα, τα κτηνοτροφικά φυτά και ελαιούχα και κλωστικά φυτά με βάση την οικεία νομοθεσία.

1.2. Τα τελευταία χρόνια, η νέα νομοθεσία για την εμπορία πολλαπλασιαστικού υλικού οπωροφόρων, κηπευτικών και καλλωπιστικών φυτών με την οποία θεσπίζονται μεταξύ άλλων λεπτομερείς κανόνες για τις κοινοτικές συγκριτικές δοκιμές, έχει αυξήσει το μέγεθος των σχετικών ενεργειών.

1.3. Αυτό το σύστημα διενέργειας εκ των υστέρων ελέγχων των σπόρων και του πολλαπλασιαστικού υλικού που τίθεται σε εμπορία στην Κοινότητα αναγνωρίζεται ως ένα πολύ σημαντικό εργαλείο για την εκ μέρους των κρατών μελών εναρμόνιση της εμπορίας.

1.4. Οι παραπάνω δοκιμές εκτελέστηκαν χάρη στην κοινοτική συνεισφορά. Σκοπός της πρότασης της Επιτροπής είναι να ορισθεί για λόγους διαφάνειας μια σαφής νομική βάση για τη χορήγηση αυτής της οικονομικής συνεισφοράς και συνεπώς να θεσπιστούν διατάξεις για τα κοινοτικά μέτρα χρηματοδότησης των κοινοτικών συγκριτικών δοκιμών, τα οποία θα συνεπάγονται υποχρεωτικές δαπάνες για τον κοινοτικό προϋπολογισμό.

2. Γενικές παρατηρήσεις

2.1. Στο πλαίσιο της Ευρωπαϊκής Ένωσης, η διενέργεια συγκριτικών δοκιμών για τον εκ των υστέρων έλεγχο των δειγμάτων σπόρων και του πολλαπλασιαστικού υλικού και η επαλήθευση της συμμόρφωσής τους προς τους κανόνες έχει μεγάλη σημασία. Η επίτευξη ικανοποιητικών αποτελεσμάτων στην καλλιέργεια σιτηρών, γεωμήλων, κτηνοτροφικών φυτών, ελαιούχων και κλωστικών φυτών κ.λπ. εξαρτάται πράγματι σε πολύ μεγάλο βαθμό από την ποιότητα και την υγειονομική κατάσταση των υλικών που χρησιμοποιούνται.

2.2. Χάρη στην ύπαρξη των εν λόγω δοκιμών και αναλύσεων άλλωστε υπάρχει όντως εναρμόνιση των μεθόδων ελέγχου των σπόρων και του πολλαπλασιαστικού υλικού, πράγμα το οποίο έχει εξαιρετική σημασία τόσο για την διασφάλιση της ελεύθερης κυκλοφορίας στο κοινοτικό έδαφος όσο και για να εδραιωθεί στη συνείδηση των ευρωπαίων αγοραστών η βεβαιότητα ότι αποκτούν σπόρους και πολλαπλασιαστικό υλικό υγιεινούς και καλής ποιότητας.

3. Ειδικές παρατηρήσεις

3.1. Η ΕΟΚΕ υποστηρίζει την πρόθεση της Επιτροπής να θεσπίσει μια σαφή νομική βάση για την οικονομική συνεισφορά στις κοινοτικές συγκριτικές αναλύσεις που αναφέρθηκαν προηγουμένως.

3.2. Η ΕΟΚΕ συμφωνεί ειδικότερα με το στόχο επίτευξης μεγαλύτερης διαφάνειας και βεβαιότητας, τονίζει το γεγονός ότι και αυτά τα κράτη μέλη έχουν αναγνωρίσει ότι το σύστημα εκ των υστέρων ελέγχου αποτελεί σημαντικότατο εργαλείο για την εναρμόνιση της εμπορίας.

4. Συμπεράσματα

4.1. Η ΕΟΚΕ επικροτεί την πρόταση της Επιτροπής για την τροποποίηση των δέκα σχετικών οδηγιών με σκοπό τη θέσπιση σαφούς νομικής βάσεως για την οικονομική συνεισφορά που χορηγεί η Κοινότητα για την εκτέλεση συγκριτικών αναλύσεων των σπόρων και του πολλαπλασιαστικού υλικού.

Βρυξέλλες, 11 Δεκεμβρίου 2002.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch